Diari Oficial de la Generalitat Valenciana


Sumari del DOGV 9045, del 22-03-2021 (2021/2312)

RESOLUCIÓ de 2 de març de 2021, de la Direcció General de Relacions amb la Unió Europea i l'Estat, per la qual es publica l'Acord de la Comissió Bilateral de Cooperació Administració General de l'Estat-Generalitat, en relació amb el Decret llei 7/2020, de 26 de juny, de modificació de la Llei 19/2017, de 20 de desembre, de renda valenciana d'inclusió.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9045

Data del DOGV
:   22-03-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/2312


Data del document
:   02-03-2021

Organisme emissor
:   Presidència de la Generalitat

Tipus de document
:   Resolució

Anàlisi jurídica

RESOLUCIÓ de 2 de març de 2021, de la Direcció General de Relacions amb la Unió Europea i l'Estat, per la qual es publica l'Acord de la Comissió Bilateral de Cooperació Administració General de l'Estat-Generalitat, en relació amb el Decret llei 7/2020, de 26 de juny, de modificació de la Llei 19/2017, de 20 de desembre, de renda valenciana d'inclusió. [2021/2312]  
D'acord amb el que estableix l'article 33 de la Llei orgànica 2/1979, de 3 d'octubre, del Tribunal Constitucional, modificat per la Llei orgànica 1/2000, de 7 de gener, aquesta direcció general disposa la publicació en el Diari Oficial de la Generalitat Valenciana de l'acord que es transcriu com a annex en aquesta resolució.  
  
València, 2 de març de 2021.- La directora general de Relacions amb la Unió Europea i l'Estat: Daría Terrádez Salom.  
  
  
ANNEX  
  
Acord de la Comissió Bilateral de Cooperació Administració General de l'Estat-Generalitat, en relació amb el Decret llei 7/2020, de 26 de juny, de modificació de la Llei 19/2017, de 20 de desembre, de renda valenciana d'inclusió.  
  
I. De conformitat amb les negociacions prèvies celebrades pel grup de treball constituït per l'Acord de la Comissió Bilateral de Cooperació Administració General de l'Estat-Generalitat Valenciana per a l'estudi i proposta de solució de les discrepàncies manifestades en relació amb els articles 10, 12, 34, 59, 72, 74 i 75 del Decret llei 7/2020, de 26 de juny, de modificació de la Llei 19/2017, de 20 de desembre, de renda valenciana d'inclusió, ambdues parts consideren solucionades aquestes conformement als compromisos següents:  
a) En relació amb l'article 10, que porta per rúbrica «Nova numeració i modificació de l'article 10 de la Llei 19/2017», relatiu a la renda complementària d'ingressos, la Generalitat es compromet a promoure la iniciativa legislativa corresponent de tal forma que el paràgraf segon de l'apartat 2 de l'article 9 de la Llei 19/2017 quede redactat en els termes següents:  
«2. (?) Les prestacions següents no han d'excloure l'establiment d'altres ajudes públiques per aquesta modalitat de prestació, d'acord amb el que s'establisca reglamentàriament: (?)».  
Per connexió, la Generalitat es compromet a promoure la iniciativa legislativa corresponent de tal forma que l'article 75 del Decret llei 7/2020, pel qual es modifica la disposició final segona de la Llei 19/2017, en el paràgraf tercer, quede redactat en concordança amb la nova redacció de l'apartat 2 de l'article 9 de la Llei 19/2017 transcrit.  
  
b) Respecte de l'article 12, que porta per rúbrica «Nova numeració i modificació de l'article 14 de la Llei 19/2017», relatiu als drets i obligacions de les persones destinatàries de la renda valenciana d'inclusió, la Generalitat es compromet a promoure la corresponent iniciativa legislativa de tal forma que l'article 11.1.3r.g de la Llei 19/2017 quede redactat en els termes següents:  
«g) A la sanitat universal i a la prestació farmacèutica i ortoprotètica, mitjançant l'adaptació de mesures, per part de la conselleria competent en sanitat, que eliminen els obstacles en l'accés al tractament mèdic i al restabliment de la salut, de conformitat amb la legislació estatal.»  
  
c) Quant a l'article 34, que porta per rúbrica «Nova numeració i modificació de l'article 25 de la Llei 19/2017», relatiu a la sol·licitud de la renda valenciana d'inclusió, de conformitat amb la pràctica seguida per la comunitat autònoma fins hui en la interpretació d'aquest precepte, la Generalitat es compromet a promoure la iniciativa legislativa corresponent, de tal forma que els apartats 3 i 5 de l'article 29 de la Llei 19/2017, queden redactats en els termes següents:  
  
«3. En ambdós casos també les persones sol·licitants poden signar l'autorització expressa per a la consulta i verificació de les seues dades:  
(?)  
5. Així mateix, les persones sol·licitants i les persones que conformen la unitat de convivència, poden prestar conformitat expressa per a facilitar les seues dades a altres departaments (?).»  
d) Per part seua, l'apartat 6 del nou article 29 de la Llei 19/2017, en la redacció que en fa l'article 34 del Decret llei 7/2020, així com el nou article 51 de la Llei 19/2017, en la redacció que en fa l'article 59 del Decret llei 7/2020, s'han d'interpretar en el sentit que la col·laboració entre ambdues administracions, mitjançant la formalització de convenis, permeta la coordinació adequada en l'exercici de les competències pròpies de cada administració, en l'àmbit del Reial Decret llei 20/2020, de 29 de maig, pel qual s'estableix l'ingrés mínim vital.  
  
e) Finalment, en relació amb l'article 74, pel qual s'afig una nova disposició transitòria huitena en la Llei 19/2017, la Generalitat es compromet a promoure la iniciativa legislativa corresponent de tal forma que aquesta quede redactada com s'indica tot seguit:  
«Disposició transitòria huitena. Col·laboració amb l'Administració General de l'Estat.  
La Generalitat ha d'impulsar la col·laboració amb l'Administració General de l'Estat per a una millor gestió del període transitori recollit en el Reial Decret llei 20/2020, de 29 de maig, pel qual s'estableix l'ingrés mínim vital».  
  
II. Referent a l'acord aconseguit, ambdues parts consideren resoltes les discrepàncies manifestades i conclosa la controvèrsia plantejada.  
  
III. Comunicar aquest acord al Tribunal Constitucional als efectes previstos en l'article 33.2 de la Llei orgànica 2/1979 de 3 d'octubre, del Tribunal Constitucional, així com publicar aquest acord en el Boletín Oficial del Estado i en el Diari Oficial de la Generalitat Valenciana.